CELEX: 31972R1665
Language: el
Date: 1972-07-28 00:00:00
Title: Κανονισμός (ΕΟΚ) αριθ. 1665/72 της Επιτροπής της 28ης Ιουλίου 1972 περί των λεπτομερειών εφαρμογής για τον προσδιορισμό των τιμών προσφοράς «ελεύθερο στα σύνορα» και τον καθορισμό της εξισωτικής εισφοράς για τα υβρίδια αραβοσίτου που προορίζονται για σπορά

Avis juridique important

|

31972R1665

Κανονισμός (ΕΟΚ) αριθ. 1665/72 της Επιτροπής της 28ης Ιουλίου 1972 περί των λεπτομερειών εφαρμογής για τον προσδιορισμό των τιμών προσφοράς «ελεύθερο στα σύνορα» και τον καθορισμό της εξισωτικής εισφοράς για τα υβρίδια αραβοσίτου που προορίζονται για σπορά  

Επίσημη Εφημερίδα αριθ. L 175 της 02/08/1972 σ. 0049 - 0050 Φινλανδική ειδική έκδοση: Κεφάλαιο 3 τόμος 4 σ. 0230  Δανική ειδική έκδοση: Σειρά I Κεφάλαιο 1972(III) σ. 0780  Σουηδική ειδική έκδοση: Κεφάλαιο 3 τόμος 4 σ. 0230  Αγγλική ειδική έκδοση: Σειρά I Κεφάλαιο 1972(III) σ. 0819  Ελληνική ειδική έκδοση: Κεφάλαιο 03 τόμος 8 σ. 0094  Ισπανική ειδική έκδοση: Κεφάλαιο 03 τόμος 6 σ. 0055  Πορτογαλική ειδική έκδοση : Κεφάλαιο 03 τόμος 6 σ. 0055 

ΚΑΝΟΝΙΣΜΟΣ (ΕΟΚ) αριθ. 1665/72 ΤΗΣ ΕΠΙΤΡΟΠΗΣ της 28ης Ιουλίου 1972 περί των λεπτομερειών εφαρμογής για τον προσδιορισμό των τιμών προσφοράς "ελέυθερο στα σύνορα" και τον καθορισμό της εξισωτικής εισφοράς για τα υβρίδια αραβοσίτου που προορίζονται  για σποράΗ ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη περί ιδρύσεως της Ευρωπαϊκής Οικονομικής Κοινότητος,  τον κανονισμό (ΕΟΚ) αριθ. 2358/71 του Συμβουλίου της 26ης Οκτωβρίου 1971 περί κοινής οργανώσεως αγοράς στον τομέα των σπόρων προς σπορά(1), και ιδίως τα άρθρα 6 και 9,  Εκτιμώντας:  ότι το άρθρο 6 παράγραφος 2 του κανονισμού (ΕΟΚ) αριθ. 2358/71 προβλέπει ότι για κάθε τύπο υβριδίου αραβοσίτου που προορίζεται για σπορά, για τον οποίο έχει καθορισθεί μία τιμή αναγωγής, προσδιορίζεται, σύμφωνα με όλα τα διαθέσιμα δεδομένα, μια τιμή  προσφοράς "ελεύθερα στα σύνορα" για κάθε τόπο προελεύσεως- ότι για τον προσδιορισμό της τιμής προσφοράς "ελεύθερο στα σύνορα", κατά τρόπο όσο το δυνατόν ακριβή, πρέπει να ορισθούν οι πληροφορίες που πρέπει να λαμβάνονται υπόψη, δηλαδή πέρα από τις τιμές που σημειώνονται στα τελωνειακά και εμπορικά έγγραφα, κάθε  άλλη πληροφορία που αφορά τις τιμές που εφαρμόζονται από τις τρίτες χώρες- ότι είναι απαραίτητο οι τιμές προσφοράς "ελεύθερο στα σύνορα" να καθορίζονται σύμφωνα με τις πιο ευνοϊκές δυνατότητες αγοράς στο διεθνές εμπόριο- ότι, για να εξασφαλισθεί ότι η τιμή προσφοράς "ελεύθερο στα σύνορα" θα είναι όσο το δυνατόν περισσότερο  αντιπροσωπευτική, είναι απαραίτητος ο αποκλεισμός ορισμένων πληροφοριών που λαμβάνονται υπόψη στον υπολογισμό, κυρίως όταν πρόκειται για μικρές ποσότητες- ότι για λόγους συγκρίσεως, είναι απαραίτητο να προσαρμόζονται οι διαπιστούμενες τιμές, όταν δεν εφαρμόζονται "ελεύθερο στα σύνορα" ή, σύμφωνα με το άρθρο 3 του κανονισμού (ΕΟΚ) αριθ. 1578/72 του Συμβουλίου της 20ής Ιουλίου 1972 περί θεσπίσεως των  γενικών κανόνων για τον καθορισμό των τιμών αναγωγής και για τον προσδιορισμό των τιμών προσφοράς "ελεύθερο στα σύνορα" του υβριδίου αραβοσίτου για σπορά(2), όταν εφαρμόζονται σε ένα προϊόν που ευρίσκεται σε άλλο στάδιο τυποποιήσεως και συσκευασίας ή  εμπορίας, από εκείνο που ελήφθη υπόψη για τον καθορισμό της τιμής αναγωγής- ότι πρέπει να προσδιορισθούν οι όροι σύμφωνα με τους οποίους πρέπει να καθορίζεται, να τροποποιείται ή να καταργείται μια εξισωτική εισφορά- ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Σπόρων προς Σπορά,  ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:   Άρθρο 1  1. Οι τιμές προσφοράς "ελεύθερο στα σύνορα" προσδιορίζονται, για κάθε τόπο προελεύσεως του προϊόντος,σύμφωνα με όλα τα διαθέσιμα δεδομένα, και κυρίως με τις ανακοινώσεις των Κρατών Μελών. Τα Κράτη Μέλη χρησιμοποιούν ιδιαίτερα, για το σκοπό  αυτόν τις ενδείξεις που περιέχονται στα τελωνειακά έγγραφα που συνοδεύουν τα εισαγόμενα προϊόντα, όπως και στα τιμολόγια και σε όλα τα άλλα εμπορικά έγγραφα.  2. Για τον προσδιορισμό των τιμών προσφοράς "ελευθέρο στα σύνορα", λαμβάνεται υπόψη, επί πλέον, κάθε άλλη πληροφορία σχετικά με τις τιμές που εφαρμόζονται από τις τρίτες χώρες, εφ'όσον πρόκειται για τιμές:  α) που εφαρμόζονται από τις τρίτες χώρες κατά την εξαγωγή- β) που διαπιστώνονται κατά την εισαγωγή στην Κοινότητα- γ) που διαπιστώνονται στις αγορές της Κοινότητος για τα εισαγόμενα προϊόντα- δ) που παρατηρούνται στις αγορές των τρίτων χωρών εισαγωγέων και εξαγωγέων- ε) που προκύπτουν από εξισωτικές ενέργειες.  3. Για τη συλλογή των πληροφοριών γίνεται προσφυγή, κυρίως στις ακόλουθες πηγές:  α) επίσημες πληροφορίες που δημοσιεύονται από τις αρμόδιες υπηρεσίες των τρίτων χωρών εξαγωγέων και εισαγωγέων- β) πληροφορίες που δημοσιεύονται στον εξειδικευμένο τύπο για την παραγωγή και το εμπόριο, τόσο στα Κράτη Μέλη όσο και στις τρίτες χώρες- γ) πληροφορίες που παρέχονται από τις επαγγελματικές οργανώσεις, τις αντιπροσωπευτικές για την παραγωγή και το εμπόριο, τόσο στα Κράτη Μέλη όσο και στις τρίτες χώρες.  4. Δεν λαμβάνονται υπόψη οι πληροφορίες που αναφέρονται στις προσφορές που δεν έχουν οικονομική επίπτωση στην αγορά, κυρίως λόγω της μικρής ποσότητος στην οποία αναφέρονται.   Άρθρο 2  1. Οι πληροφορίες σχετικά με τις τιμές που συνελέγησαν σύμφωνα με το άρθρο 1 και αναφέρονται σε ένα άλλο στάδιο από το "ελεύθερο στα σύνορα" της Κοινότητος, ανάγονται στο τελευταίο αυτό στάδιο με διόρθωσή τους για να ληφθούν υπόψη τα έξοδα  μεταφοράς και χειρισμού, με τα οποία βαρύνεται το προϊόν μεταξύ του τόπου διαπιστώσεως της τιμής και των συνόρων της Κοινότητος.  2. Η προσαρμογή που προβλέπεται στο άρθρο 3 του κανονισμού (ΕΟΚ) αριθ. 1578/72, πραγματοποιείται λαμβάνοντας υπόψη τη σχέση των τιμών που υπάρχει στην αγορά της Κοινότητος, για προϊόντα που ευρίσκονται σε διαφορετικό στάδιο εμπορίας ή τυποποιήσεως και  συσκευασίας.   Άρθρο 3  Οι τιμές προσφοράς "ελεύθερο στα σύνορα" προσδιορίζονται, για κάθε τόπο προελεύσεως του προϊόντος, σύμφωνα με τις πιο ευνοϊκές δυνατότητες αγοράς για τα αναφερόμενα προϊόντα και υπολογίζονται κατά τις διατάξεις των άρθρων 1 και 2.   Άρθρο 4  1. Μία εξισωτική εισφορά για τα υβρίδια αραβοσίτου καθορίζεται όταν διαπιστώνεται ότι η τιμή προσφοράς "ελεύθερο στα σύνορα" του αναφερομένου υβριδίου, προσαυξημένη κατά τους δασμούς, είναι κατώτερη από την τιμή αναγωγής γι' αυτό τον τύπο  υβριδίου.  2. Η εξισωτική εισφορά τροποποιείται όταν διαπιστώνεται μία αισθητή μεταβολή της τιμής προσφοράς "ελεύθερο στα σύνορα".  3. Η εξισωτική εισφορά καταργείται όταν διαπιστώνεται ότι η τιμή προσφοράς "ελεύθερο στα σύνορα", προσαυξημένη κατά τους δασμούς, φθάνει ή υπερβαίνει την τιμή αναγωγής.   Άρθρο 5  Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.  Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος Μέλος.  Έγινε στις Βρυξέλλες, στις 28 Ιουλίου 1972.  Για την Επιτροπή Ο Πρόεδρος S. L. MANSHOLT  (1) ΕΕ αριθ. Ν 246 της 5.11.1971, σ. 1.  (2) ΕΕ αριθ. Ν 168 της 26.7.1972, σ. 1.